Zborul unui avion către Beijing a avut o întârziere de mai bine de patru ore miercuri, 6 martie, după ce un pasager a aruncat monede în motor, informează CNN.
Este vorba despre zborul China Southern Airlines CZ8805, care inițial era programat să decoleze din orașul Sanya către Beijing în jurul orei 10:00 AM. Aeronava a decolat patru ore mai târziu, potrivit Flightradar24.
Mai multe instituții media de stat au publicat un clip video în care o stewardesă este surprinsă în timp ce vorbește un pasager despre care se crede că a aruncat monedele. Când a fost întrebat câte monede a aruncat în motor, acesta a spus "trei până la cinci". Identitatea bărbatului nu a fost dezvăluită.
La scurt timp, pasagerul a fost luat de poliția aeroportului, potrivit presei de stat. Reprezentanții companiei aeriene au declarat că monedele au fost găsite în timpul controalelor de securitate, dar nu au precizat despre câte era vorba.
"Personalul de întreținere a aeronavei a efectuat o inspecție completă de siguranță și a stabilit că nu au existat probleme de siguranță înainte de decolare", susține serviciul pentru clienți al companiei aeriene.
"Aruncarea cu monede în avion reprezintă o amenințare la adresa siguranței aviației și va duce la diferite niveluri de pedeapsă", a avertizat China Southern Airlines.
Incidentele asemănătoare cu pasageri care aruncau monede în avioane, pentru a le aduce "noroc", au fost tot mai numeroase în ultimii ani.